Privestor Fondsmæglerselskab A/S og Tidsskriftet FinansNyt A/S nú partur av Eik-samtakinum 8/7/2007 Eik-samtakið styrkir støðu sína í Danmark við at keypa fyritøkurnar Privestor Fondsmæglerselskab A/S og Tidsskriftet FinansNyt A/S Eik hevur í einari børsfráboðan í dag boðað OMX-virðisbrævamarknaðunum í Íslandi og Keypmannahavn frá, at dótturfelagið, Eik Bank Danmark A/S, hevur gjørt avtalu um at keypa fyritøkurnar Privestor Fondsmæglerselskab A/S og Tidsskriftet FinansNyt A/S. Við keypinum styrkir Eik støðu sína á danska marknaðinum, og serliga økini Asset Management og Private Banking í dótturbankanum verða styrkt. Tey bæði feløgini verða skjótast møguliga løgd saman við Eik Bank Danmark. Privestor Fondsmæglerselskab A/S hevur drúgvar royndir við at veita íleggjarum ráðgeving um íløgur í sonevndar hedge-grunnar, partabrøv og lánsbrøv. FinansNyt A/S hevur til endamáls at veita íløguráðgeving, marknaðarviðmerkingar og handilstilmæli. Felagið gevur út tíðarritið FinansNyt. Keypið av Privestor og FinansNyt skal síggjast í ljósinum av strategiini hjá Eik um at styrkja støðu sína í Danmark. Eisini skal keypið síggjast í ljósinum av, at Eik í mai keypti størsta danska internetbankan, SkandiaBanken. ” Við Privestor og FinansNyt verða førleikarnir innan greining og íløguráðgeving styrktir upp aftur meira, og vit fáa eina røð av nýggjum produktum, sum koma kundum í øllum samtakinum til góðar”, sigur Marner Jacobsen, forstjóri í Eik.